- Pilipai
- ←
- 2
- →

2
Dat in unatino dat elar nam o Karisito
1 A nilaun anumot una Karisito i udekdek mot, anun a marmaris i umanatung a nuknukimot, mot laun tomo nama Tokodos na Nion, mot nem etetalai mot, ma mot pam a wakak ino torom mot etetalai. 2 Ra a nemi sur in takai kut a nuknukimot, mot in marom torom mot etetalai, ma mot in tur tomo una numot a kum pinapam, ma in takai kut a balamot. Ra mot in pami lenra, in ubukus anung a gasgas. 3 Gong mot pam tu utna sur in warut mot ut, ikut ken warut ara taro kai. Gong mot pam tu utna sur mot in ulabo pas mot nami. Mot in unatino pas mot ma mot in nuk ulabo pas ara taro gisen. 4 Gong mot nuknuk kut sur asau ra in uwakak mot. Mot taktakai mot in nuknuk kai sur a utna ra in uwakak a taro gisen.
5 A nuknukimot in elar nama nuknukin o Karisito Iesu.
6 I elar mulus nam o God,
ikut ke nuki sur in pam sikot anun a labino kinkinis ra i elar nam o God, awu.
7 I wan gusun anun a labino kinkinis ra,
i rakon pas a magiran ara tultul,
di ususi, i wanpat a musano.
8 Ma a taro det tama i lena, i a musano mulus.
I unatino pasi,
ma i tarom ra i pitar tari ut, sur in mat,
a lingmulus, i mat un in nanai kutus.
9 Ra o God i ulabo pas o Karisito una kinkinis i labo sakit,
ma i pitar tar a rising tano ra i labo taun a kum rising rop,
10 sur a kum ukukis rop sapat netes una langit ma una rakrakon bual ma utuntudu ina rakrakon bual,
det in kis butkeke una risan o Iesu,
11 ma det rop det in watung puaso i lena, o Iesu Karisito i a Labino,
sur det in ulabo pas o God a Tamandat.
Dat in talapor elar nama kum nangnang
12 A kum wakak na paspasang, mot ser tarom una kum bungbung ra a kis tomo nam mot. Ra uniri, ra ka kis tomo nam mot, i wakak sur mot in dekdek una tinorom, sur mot in ser ese i una numot a nilaun lena, o God i sa ulaun pas mot. Mot in dekdek ma mot in neder ma mot in ngara sur mot in ese i lena o God i sa ulaun pas mot. 13 Uni o God ut i papam un mot sur mot in nem asau ra i elar nama nuna nemnem, ma i pitar a dekdek torom mot sur mot in pami lenra.
14 A utna rop ra mot pami gong mot ururai, ma gong mot wasiso na engaras uni, 15-16 sur mot in langolango gusun a kum etakun ma mot in tokodos, a kum nutnutun o God, ma ka tu niraro un mot, epotor tan a taro ra ka det tokodos ma a magirandet i laulau sakit. Ra mot etabor nama wasiso na nilaun, mot in talapor epotor tandet elar nama kum nangnang ra det talapor una rakrakon bual. Ra mot in pami lenra, an warango mot una bung anun o Karisito, uni in talapor lena, ka kalabor oros kut, ma anung a pinapam ke utna oros kut. 17 Anumot a pinapam ra anumot a nurnur i pam pati, i elar nama etabor torom o God. Ra kanapi an mat, a gaping in elar nama etabor ra di lingisi netes una numot a etabor.* Ra di tun a wewegua sur a etabor torom o God, a ramano kum dino kai di lingis a wain netes una etabor sur din etabor kai nami. Ra an gas ma an gas tomo nam mot rop. 18 Lenra, mot kai mot in gas, ma mot in gas tomo nam iau.
O Pol i nem na tulu o Timoti ma o Epaproditus
19 A nurnur una Labino o Iesu, ra milau mo an tulu ru o Timoti torom mot, sur an longoro tu wasiso un mot ra an gas. 20 Katutaio i elar nam o Timoti, ra i nuknuk doko un mot. 21 Uni, a taro rop det nuk pas det ut ma anundet a kum pinapam, ma ka det nuk pas o Iesu Karisito ma anun a pinapam. 22 Ikut mot sa tasman a magiran o Timoti, ra i papam tomo nam iau una warawai nama Wakak na Wasiso elar nama nat ra i papam tomo nam o tamano. 23 Ra ut an tasman asau ra din pami un iau, a nuki lena, an tulu ru i maragom torom mot. 24 Ma a nurnur una Labino lena, milau mo, iau ut an nanpat torom mot.
25 A nuki lena, in wakak ra an tulu melet o Epaproditus, a tisindat torom mot. Mir papam tomo ma i ser tur warut iau una inaim sur a Wakak na Wasiso, ma i a tultul anumot ra mot tulu ru i sur in warut iau, nama kum utna ra a sibo suri. 26 I nem doko i sur in tama mot rop melet, ra i tupunuk uni mot longoro i lena i misait. 27 A lingmulus ut ra i misait, milau in mat. Ikut o God i marisi, ma ausur i maris o Epaproditus kut, i maris iau utkai, sur gong a tupunuk melet. 28 Ra uniri a nem doko i sur an tulu ru i torom mot, sur mot in tamtama tomo melet ma mot in gas, sur kan nuknuk melet. 29 Mot in gas pasi una risan a Labino nama labino gasgas, ma mot in urur torom a ngas na taro lenra, 30 uni i pitar tar anun a nilaun una pinapam anun o Karisito, ra milau mo sur in mat. Ke nuk pas anun a nilaun, i pitar tari sur in warut iau, uni mot ut, ka mot pet lar pasi.

- Pilipai
- ←
- 2
- →

*2:17: Ra di tun a wewegua sur a etabor torom o God, a ramano kum dino kai di lingis a wain netes una etabor sur din etabor kai nami.

© 2011-2016 WBT