- Luk
- ←
- 21
- →

21
A etabor anun a ula
(Mk 12:41-44)
1 O Iesu i kis una rumu na etabor, i tamtama usa, ra i tama a kum tene gongon det wororo tar anundet a etabor una dino ra di ser woro mani uni. 2 Ra i tama ara sibo na ula kai i woro tar aru toia kut. 3 Ra o Iesu i watungi lena, “A inanos mot nama lingmulus, a sibo na ula ri, i woro a labino mani taun det rop ra det woro anundet a kum mani. 4 Det woro tari kut a sibano tagun anundet a kum mani, ikut a sibo na ula ri, i sa woro rop ru asau ra in to pas anun a kinkinis.”
A kum ukinalong ina tintinip na bung
(Mt 24:1-14; Mk 13:1-13)
5 A ramano kum nat na ususer det watungi una rumu na etabor lena, di sa mar tari nama kum wakak na wat ma a kum etabor ra di pitari torom o God. Ikut o Iesu i watungi lena, 6 “A kum utna ri, ra mot tamtama det, a bung in nanpat numur ra din rege ginogino det rop, ma katu wat in inep netes un tu wat.”
7 Det ting o Iesu lena, “Tene Ususer, nangisin mo a kum utna ri in nanpat? Ma asi na ukinalong ra in ese i lena i sa milau sur det in nanpat?” 8 I balu det lena, “Mot in tumarong, sako din toro pas mot. Uni a susut det in nanpat nama risang, ma det in warango det lena, ‘Iau a Karisito,’ ma lena, ‘A du bung i sa milau.’ Gong mot mur det. 9 Ra mot in longoro a kum inaim ma a kum inaim tomo nama gapman, gong mot ngara, uni a kum utna ri det in nanpat mugu, ikut a tintinip ina rakrakon bual ken nanpat utmakai.”
10 O Iesu i watungi tandet lena, “A kum kabotaro det in tur na inaim torom a kum se kabotaro, ma ara gapman in tur na inaim torom ara gapman. 11 A kum lamlabino guri, ma a kum munurak ma a kum ngas na dekdek na misait una kum tamtamon, ma a kum ngas na utna ra in ungara a taro tagisapat una bakut, ma a kum lamlabino ukinalong tagisapat una bakut, det in nanpat.
12 “Numugu ra a kum utna ri ka det wanpat utmakai, din dat pas mot, din ukadik mot, ma din dat mot una kum rumu na lotu sur a warkurai, ma din uruk mot una kum karabus. Ma din dat pas mot sur a warkurai usa numugu umatan a kum king, ma a kum lamlabino mugumugu, uni mot anungi. 13 I ra a wakak na du bung, sur mot in wasiso talapor un iau torom det. 14 Numugu tano, gong mot nuknuk mugu sur asau ra mot in balu lako kum etakun nami. 15 Uni iau ut, an unuk tar a wasiso ma a mananos kai una nuknukimot, ra anumot a kum ebar rop, ka det in balu lar pasi, ma ka det in ipul ru i. 16 A kum tamtamamot ma a kum nanamot, a kum tistisimot, a kum kukumot, ma a kum paspasamot, det in mulaot ru mot sur din um doko lako taro tagun mot. 17 A taro rop det in nget mot uni mot anungi. 18 Ikut ka tin iwu na lorimot in raro. 19 Anumot a tuntunur dekdek in ulaun mot.
O Iesu i watungi lena din kamar ru o Jerusalem
(Mt 24:15-21; Mk 13:14-19)
20 “Ra mot in tama a kum taro na inaim det tur talilis pas o Jerusalem, mot in tasmani lena i milau sur din kamar ru i. 21 Ma det ra det kis una papor Judia, det in kalabor eno usapat una kum tangai, ma det ra det kis una tamon Jerusalem det in pirso, ma det ra det kis sa ubual gong melet mo det ruk. 22 Uni a kum bungbung ra, det a kum bungbung na minabalu sur din pam sot pas a kum ututna rop ra di sa tumus tari una Buk Tabu. 23 Una kum bungbung ra, in laulau doko torom a kum tianan, ma torom a kum ino kai ra a kum nutnutundet, det sus utmakai. A labino ngunungut in nanpat una tamon Israel, ma a kankan anun o God in monong a taro ri. 24 Lako taro din um doko det nama totok na inaim, ma lako taro din ben pas det sur det in kis na karabus una kum tamtamon rop. Ma det ra ausur a taro Juda det in pas tataun o Jerusalem, ma in tuk ut una bung ra o God i kubus tari sur a taro ra ausur a taro Juda det in mana nama banlaulau a taro Juda.
A Nutun a Musano in nanpat
(Mt 24:29-31; Mk 13:24-27)
25 “A kum ukinalong in nanpat sapat netes un in matanas, ma una kalang, ma una kum nangnang. Ma nin upiso a kum kamkabo taro det in laulau nama nginara una karangop ina top ma a wungu ino, ma a nuknukindet kai in talara uni. 26 A taro det in matmat lalang nama nginara kibino una kum utna ra in nanpat una rakrakon bual, uni a kum utna sapat netes una bakut det in tugunugunu. 27 Una bung ra, det in tama a Nutun a Musano in nanpat una du bakut, nama dekdek ma a labino minamar. 28 Ra a kum utna ri in turpasi sur in nanpat, mot in tur, ma mot in tatado, uni a bung ra o God in ulaun pas mot uni i sa milau.”
A wasiso elelar un in nanai na fig
(Mt 24:32-35; Mk 13:28-31)
29 O Iesu i watung a wasiso elelar ri tandet lena, “Mot in nuk melet pas in nanai na fig ma a kum duwai rop. 30 Ra mot tama a kum gomgomono det in sibul pat, mot tasmani lena a kum kalang na mararong i sa milau. 31 Lenkutkai, ra mot in tama a kum utna ra a wasiso taru uni in nanpat, mot in tasmani lena a matanitu anun o God i sa milau. 32 A inanos mot nama lingmulus, a kum utna rop ri in nanpat ra a taro tagun uniri det laun utmakai. 33 A langit ma a rakrakon bual der in rop, ikut anung a kum wasiso ken rop.
Mot in tumarong mot
34 “Mot in tumarong mot, sako mot in balon nama pam lukaro ma a ininum, ma a nginara sur a kum utna una nilaun nin upiso, ma a bung ra in nanpat kisin torom mot elar nam in nukun. 35 Uni in nanpat torom a taro rop una rakrakon bual. 36 Mot in tumarong mot una kum bungbung rop, mot in wararing sur mot in dekdek sur mot in walip gusun a kum utna rop ri ra milau det in nanpat. Ma mot in wararing kai sur mot in pet lar pasi sur mot in tur umatan a Nutun a Musano.”
37 Una kum bungbung rop o Iesu i ususer a taro una rumu na etabor, ma una kum mirum i pirso, ma i kis una tangai, a risano o Oliw. 38 Ma una kum bungbung na kobot raut, a taro rop det wan toromi una rumu na etabor sur det in longoro i.

- Luk
- ←
- 21
- →

© 2011-2016 WBT