- 1 Jon
- ←
- 1
- →

A Mugano Pas
anun
o Jon
A wasiso talapor mugu
A pas ri, o Jon i tumusi. O Jon i ara tagun a noino ma aru nat na ususer anun o Iesu. I tumus a pas ri ra i sa takano, ra i kis tong o Epeses. I tumusi torom a taro na lotu una papor Asia.
O Jon i inanos det lena det in tur dekdek una nurnur un o God a Tamano ma a Nutunu o Iesu Karisito. Ra det nem o God, det in nemi kai a kum paspasandet. A marmaris, i a labino utna.
Ra i utumarong det gusun a kum torotoro na tene ususer. A kum tene torotoro ri det watungi lena, o Iesu ke wanpat a mulusino elar nam dat, uni det nuki lena a pinindat i a laulau na utna.
A kum tene torotoro det watungi kai lena, a mananos i a labino utna, ikut a marmaris ma a wakak na petutna der utna oros kut. A taro ra det watungi lenri, det a kum ebar anun o Karisito, ra o Jon i nemi lena dat in tama lele det.
A inawan ina Mugano Pas anun o Jon:
O Iesu i a Wasiso na Nilaun (1:1-4)
A talapor ma a dumirum (1:5-2:29)
A kum nutnutun o God ma a kum nutnutun o Satan (3:1-4:6)
A marmaris (4:7-21)
A nurnur in winim pas a rakrakon bual (5:1-21)

1
A Wasiso na Nilaun
1 Met wasiso talapor uno naro ra i a Wasiso na Nilaun, i laun tagun numugu ut ra kabaut di ukis a rakrakon bual. Met sa longoro tari, met sa tama tari nama matmatamet, ma met sa pam tari ut a pinino. 2 A Nilaun i sa wanpat puaso, ra met sa tama tari. Ma uniri met wasiso talapor torom mot uni lena, i ra a nilaun tukum. Numugu i kis tomo nam o Tamano, ra uniri i wanpat puaso torom dat. 3 Met inanos mot un o naro ra met sa tama tari ma met sa longoro tari, sur dat in lason tomo, elar nam met, met lason tomo nam a Tamandat, ma a Nutunu o Iesu Karisito. 4 Ra met tumus a kum utna ri, sur anundat a gasgas in kudul.
O God i a Talapor
5 A wasiso ri, met longoro i gusun o Iesu Karisito, ma met upuaso i torom mot lena, o God i a talapor mulus, ma kalako dumirum tiro uni. 6 Ra dat watungi lena, dat lason tomo nam o God, ikut dat kis kut una dumirum, dat a kum tene torotoro, ma a lingmulus ino ke kis un dat. 7 Ra dat laun una talapor, elar nam o God i kis una talapor, dat lason etetalai torom dat, ma a gap ino Iesu, a Nutunu, i rus talapor dat gusun a kum sakino petutna rop.
8 Ra dat watungi lena, ka dat pam tar tu sakino petutna, dat toro melet pas dat ut, ma a lingmulus ino ke kis un dat. 9 Ra dat watung puaso anundat a kum sakino petutna, o God ut i tokodos, ma in pam sot pas anun a liliman, ma in unus ru anundat a kum sakino petutna, ma in utalapor dat gusun a kum petutna ra ke tokodos. 10 Ra dat watungi lena, ka dat pam tar tu sakino petutna, dat watungi lena o God a tene torotoro* O God i watungi lena dat rop dat pam a sakino petutna. Tama Rom 3:23. Ra dat watungi lena ka dat pam a sakino petutna, dat nuki lena o God a tene torotoro., ma anun a wasiso ke kis ubalandat.

- 1 Jon
- ←
- 1
- →

*1:10: O God i watungi lena dat rop dat pam a sakino petutna. Tama Rom 3:23. Ra dat watungi lena ka dat pam a sakino petutna, dat nuki lena o God a tene torotoro.

© 2011-2016 WBT