- 1 Korin
- ←
- 10
- →

10
A petutna anun a taro Israel i elar nama utumarong torom dat
1 A kum tistising, a nemi sur mot in nuk pas a kum tumtubundat, ra det wan tagitong o Ijip. Det rop det wan utuntudu ina du bakut, ra det rop det wan kutus a Merek na Tasi. 2 I elar nami ra di baptaiso det una du bakut ma a tasi, ma i upuaso i lena det a taro anun o Moses. 3 Det rop det wangon tagun ara utna na Nion kut, 4 ma det inum tagun ara danim na Nion kut, uni det inum tagun a wat na Nion, ra i wan tomo nam det. Ma a wat na Nion ra, i o Karisito. 5 Ikut a susut doko tagun det, o God ke gas nam det. Ra det mat nanan ma a kum minatin det det inep ororos kut una nubual kalako taro uni.
6 Ma a kum utna ri i wanpat sur in utumarong dat, sur gong a balandat i nemnem sur a kum sakino petutna, elar nama balandet i nemnem suri. 7 Gong mot lotu torom a kum torotoro na god elar nama ramano taro tagun det. Elar nami ra di sa tumus tari una Buk Tabu lenri,
“A taro det kis sur det in nangon ma det in inum,
ma det tur melet sur det in wap oros mukut nama pinindet.” Kisim Bek 32:6
8 Gong dat pam a kum petutna na pamuk, elar nama ramano taro tagun det, det pami. Ra, un ara bung kut, aru noino ma tulu arip na taro tagun det, det mat. 9 Gong dat lar a Labino, elar nam ara taro tagun det, det pami, ma a kum sui det karot doko det. 10 Gong mot ururai, elar nam ara taro tagun det, det ururai, ma a ensel ra i ser um doko a taro i um doko rop ru det.
11 A kum utna ra, i wanpat un det, sur in utumarong dat. Ma di sa tumus tari sur a etowo torom dat, ra dat laun una kum tintinip na bung ri. 12 Ra taio i nuki lena i tur dekdek, in tumarong, sako in puku taru una sakino petutna. 13 A kum ululam ra mot sa etorom tari, ausur mot kut mot etoromi, awu, a susut na taro kai det etoromi. Ra o God ken madek ru mot sur tu ululam in nanpat torom mot, ra in labo taun a dekdekimot. Ra tu ululam in nanpat, o God ut in waninar pas tu kisapi, sur mot in nan gisen gusuni ma mot in winim pasi. Ma asau ra o God i len in pam soti ut.
Gong dat lotu torom a Labino ma torom a kum laulau na nion kai
14 I mo ra a kum wakak na paspasang, gong mot lotu torom a kum torotoro na god. 15 A wasiso torom mot elar nami ra a wasiso torom a taro ra det sa mananos. Ma mot ut mot in warkurai wakak anung a wasiso ri. 16 Ra dat inum tagun a kap ra di sa watung wakak pas uni torom o God, dat takai tomo nam o Karisito, una gapino. Ma ra dat wangon tagun a beret ra dat tibiki, dat takai tomo nam o Karisito, una pinino. 17 Dat susut, ikut, dat ara pinindat uni dat wangon tagun in teken beret kut.
18 Dat in tama a taro Israel. Ra det wan a wewegua ra di sa etabor taru nami torom o God una kabulu na tuntun etabor, i dat tomo det nam o God. 19 Asau a kukuraina nung a wasiso? A utna ra di etabor taru nami torom a toktok katu utna i gas uni, ma a toktok ra di etabor toromi, i kai katu utna i gas uni. 20 A watungi tamot lena a kum utna ra a taro ra ka det nurnur det etabor nami, det etabor nami torom a kum laulau na nion, ma ausur torom o God. Ma ka nemi sur mot in lason tomo nama kum laulau na nion. 21 Ka mot in pet lar pasi sur mot in inum tagun a kap anun a Labino, ma tagun a kap kai anun a kum laulau na nion. Ma ka mot in pet lar pasi sur mot in nangon tagun a kabulu na inangon anun a Labino, ma tagun a kabulu na inangon kai anun a kum laulau na nion. 22 Pepetlai, dat nemi lena dat in ungangos a Labino, sur a nuknukino in laulau torom dat? Pepetlai, dat nuki lena a dekdekindat i labo tana dekdekino?
Dat in ulabo pas o God nama kum utna rop ra dat pami
23 Sako taio in watungi lena, “A kum utna rop i wakak kut sur dat in pami,” ikut, ausur a kum utna rop in warut dat. “A kum utna rop i wakak kut sur dat in pami,” ikut, ausur a kum utna rop in udekdek dat. 24 Gong taio i nuk pasi ut, in nuk pas a taro gisen.
25 A kum wewegua ra di siuru i una rumu na siuru, mot in nani. Ma gong mot iting ra di sa etabor taru nami torom a toktok o awu, sur gong a nuknukimot in takun mot lena mot pam a sakino. 26 Uni a Buk Tabu i watungi lenri, “A rakrakon bual ma a kum utna rop ra det kis uni, anun a Labino.” Buk Song 24:1
27 Ra taio tagun det ra ka det nurnur i saring mot, sur mot in nangon tomo nami, ma mot nemi ut, mot in nan kut. Ma a kum utna rop ra di tabor mot nami, mot in nani kut, ma gong mot iting uni, sur gong a nuknukimot in takun mot. 28 Ikut, ra taio in watungi tamot lena, “A utna ri di sa etabor taru nami torom a kum torotoro na god,” gong mot wani, sur gong mot banlaulau a nuknukin o naro ra i inanos mot nami. 29 Ausur a wasiso una nuknukimot, awu. A wasiso un o naro ra i inanos mot ma i nuki lena mot pam a sakino.
A sa langolango. Sur asau ra a nuknukin taio in warkurai iau? 30 Ra a watung wakak pas torom o God una nga utna na inangon, sur asau ra taio in takun iau una utna ra a wani ra a sa watung wakak pas uni? 31 Lenra, ra mot wangon, o mot inum, o tu ngas na utna kai mot pami, mot in pami sur mot in ulabo pas o God nami. 32 Gong mot pam tu utna ra in upuku taio tagun a taro Juda, o tagun a taro ra ausur a taro Juda, o tagun a taro na lotu anun o God. 33 A nemi lena an ugasgas a taro rop una kum utna rop ra a ser pami. Ka pam tu utna sur in uwakak iau, awu, a pam a kum utna sur in uwakak lako susut, sur o God in ulaun pas det.

- 1 Korin
- ←
- 10
- →

© 2011-2016 WBT