- Luk
- ←
- 24
- →

24
O Iesu i katutur melet gusun a minat
(Mt 28:1-10; Mk 16:1-8; Jn 20:1-10)
1 Ra i kobot raut, una mugano bung una wik, a wardain det los a kum utna ra i sangsangnain wakak ra det sa waninar pasi, ra det wan utiro una kulam na minat. 2 Ma det pastoromi ra di sa bulus gisen ru a wat gusun a matansako na kulam na minat. 3 Det ruk, ikut ka det tama i mo a minatin a Labino o Iesu. 4 Ra a nuknukindet i lokolokor utmakai uni, uniutra, aru musano, anunder arin namalu i pilpil doko, der wanpat torom det. 5 Det ngara, ra det tudung piso ma a masarindet unago piso. Ikut, der watungi tandet lena, “Ilai ra mot sisio sur a lalaun ino nin nisan a kum minat? 6 Ke kis mo nin, i sa katutur melet. Mot in nuk pas a wasiso ra i sa watung tari tamot, ra i kis utmakai tomo nam mot tong o Galili. 7 I sa watung tari lenri, ‘Din pitar tar a Nutun a Musano una laman a laulau na taro, ma din sak wati un in nanai kutus. Ra a tulu bung in rop in katutur melet.’ ” 8 Ra det nuk melet pas a wasiso anun o Iesu.
9 Ra det milet melet gusun a kulam na minat, det inanos una kum utna rop ri torom a noino ma ra nat na ususer ma torom det rop kai, ra det ser mur o Iesu. 10 A wardain ra det inanos a kum aposel det ri: O Maria Magdalen, o Joana, ma o Maria o nan o Jems, ma a ramano kum ino kai, ra det wan tomo nam detul. 11 Ikut, a kum aposel det longoro a wasiso anun a wardain elar nama wasiso oros kut, ma ka det nurnur un det. 12 Ikut o Pita i tur, i kalabor sur a kulam na minat. I par pirso, ra i kiet ma i tama a kum malu mukut, det inep gisen taru. Ra i milet melet, ma i nuknuk doko un asau ri i wan pat.
A inawan utong o Emaus
(Mk 16:12-13)
13 Una bung ut ra, aru tagun det ra det ser mur o Iesu, der wan sur a tamon a risano o Emaus. A bakbak ino i elar nama noino ma ara kilomita tagisapat o Jerusalem. 14 Ra der wan nanan der wasiso etalai torom der una kum utna rop ri, ra i sa wanpat taru. 15 Ra der wasiso ma der ting etalai der una kum utna ri, o Iesu ut i wanpat torom der, ma detul wan tomo. 16 Ikut ara utna i pulus bat arin matander ra ka der tama lele pasi.
17 O Iesu i ting der lena, “Asau ri mur wasiso nanan uni una numur a inawan?” Der tur taru kut ra der tamtama na tupunuk. 18 Ma ara pasander a risano o Kliopas, i tingi lena, “Ui mukut ara musano ra u kis na usiro sapat o Jerusalem, ma ko tasman a kum utna ri ra i wanpat sapat una kum bungbung ri?” 19 Ra i ting der lena, “A kum utna na sau?” Ma der balu i lena, “A kum utna un o Iesu a te Nasaret. I ara poropet, ra i ser pam a kum dekdek na pinapam, ma anun a wasiso kai i dekdek, umatan o God ma a taro rop. 20 A kum lamlabino tene etabor torom o God ma anundat a kum mugumugu det pitar tari una warkurai sur in mat, ma di sak wati un in nanai kutus. 21 Ikut, met nurnur uni lena, i ra, in ulangolango a taro Israel. Ma ara utna kai, i sa tulu bung bat tar a kum utna ri det pami. 22 Ma i kai ri, a ramano kum ino tagun met, det ukisin met. Det wan kobot sur a kulam na minat, 23 ikut ka det tama a minat ino. Ra det milet melet, det watungi lena, det tama tar aru ensel una tamtama, ra der watungi lena i sa laun. 24 Numur ara taro kai tagun met, det wan pas tiro una kulam na minat, ra det tama tar a utna ri, lenkutkai ra a kum ino det inanos nami, ikut ka det tama o Iesu.”
25 Ra o Iesu i watungi tander lena, “Mur longlong kut. Nangisin mur in nurnur una kum wasiso rop ra a kum poropet det sa watung tari? 26 Det watungi lena, a Karisito in taramo a kum ngunungut ri, ra numur in ruk una nun a minamar.” 27 Turpasi una kum buk anun o Moses ma a kum poropet rop, o Iesu i papalos torom der una kum utna, ra di sa tumus tari uni ut, una Buk Tabu. 28 Ra detul wan milau sur a tamon ra der wan suri, o Iesu i lari sur in nan sakit kut. 29 Ma der turbat dekdeki lena, “Un kis tomo nam mir, uni i sa lirop. In matanas i ling na sup mo.” Ra detul ruk ma i kis tomo nam der.
30 Ra detul kis sur detul in nangon, o Iesu i los pas a beret, i watung wakak pas uni, i tibik pasi, ma i tabor der nami. 31 Ra a matander i tapalos, ra der tama lele pasi maragom, ra i rorom pas mut gusun der. 32 Ra der wasiso etalai torom der lena, “I lingmulus ut, in balandar i pirok nama gasgas ra i wasiso torom dar, ra datul wan una kisapi ma i palos tar a wasiso na Buk Tabu torom dar.”
33 Uniutra, der katutur ma der milet melet usapat o Jerusalem, ra der wan torom a noino ma ra nat na ususer ma ara taro kai ra det kis tomo. 34 Det watungi lena, “A lingmulus ut! A Labino i sa katutur melet, ma i tur pat torom o Saimon.” 35 Ra der inanos un asau ra i wanpat torom der una kisapi, ma una nunder a tamtama lele kai uni, ra i tibik a beret.
O Iesu i tur pat torom anun a kum nat na ususer
(Mt 28:16-20; Mk 16:14-18; Jn 20:19-23; Ap 1:6-8)
36 Ra der wasiso utmakai una kum utna ri, o Iesu ut i tur epotor tandet, ma i watungi tandet lena, “A malmal torom mot.” 37 A pinindet i sursurin ma det ngara doko, det nuki lena, a nion kut ra det tama i. 38 Ma i watungi tandet lena, “Ilai ra mot ngara? Ma ilai ra mot wur nuknuk? 39 Mot in tama aru lamang ma a aru kiking. Iau mulus ut ri. Mot in tuk iau, ma mot in tama iau. A nion kalako pinino, ma kalako sursur kai. Ikut a pining ut ma a suring utkai, ra uniri mot tama i.” 40 Ra i sa watung tari lenri, i ese aru lamano ma a aru kikino tandet. 41 Det gas ma det kisin, ikut ka det nurnur utmakai. Ma i ting det lena, “Katu utna kuri sur an nani?” 42 Ma det tabori nama lik kiripo ra di sa tun tari. 43 Ra i rakon pasi, ma i wani umatandet.
44 Ma i watungi tandet lena, “Ra a kis utmakai tomo nam mot, a sa inanos tar mot lenri: A kum utna rop ra di sa tumus tari un iau, una kum Warkurai anun o Moses, una wasiso anun a kum poropet ma una Kum Kelekele anun o Dewid din pam sot ropi.” 45 Ra o Iesu i utalapor a nuknukindet sur det in talapor una Buk Tabu. 46 I watungi tandet lena, “Di sa tumus tari lenri: A Karisito in iru, ra a tulu bung in rop, in katutur melet gusun a minat, 47 ma din warawai una risano torom a kum kamkabo taro rop turpasi sapat o Jerusalem. Din warawai torom det lena, det in nukpukus ma o God in unus ru anundet a kum sakino petutna. 48 Mot a kum tene wasiso una kum utna ri mot sa tama tari. 49 Tama i, i ra o Tita i sa uliliman taru uni, an tulu ru i torom mot. Ikut mot in kis ut nin una tamon ri, tuk ra din mar tar mot nama dekdek tagisapat netes.”
O Iesu i wan toto usapat una langit
(Mk 16:19-20; Ap 1:9-11)
50 Numur i ben pirso pas det gusun a tamon Jerusalem, ra det wanpat un ara nubual milau o Betani, ra i kodos aru lamano, ma i watung udan det. 51 Ra i watung udan det utmakai, i wan gusun det, ra o God i ben toto pasi usapat una langit. 52 Det lotu toromi, ra det milet melet usapat o Jerusalem nama labino gasgas. 53 A kum bungbung rop det kis tiro una rumu na etabor, det ser watung ulabo pas o God.

- Luk
- ←
- 24
- →

© 2011-2016 WBT