- Mak
- ←
- 12
- →

12
A wasiso elelar una taro na pinapam una kinobot na wain
(Mt 21:33-46; Lk 20:9-19)
1 O Iesu i ususer det nama wasiso elelar lena, “Ara musano i marut tar a kinobot na wain, ra i pam bat tari nam in noworo. Tiro ubalan a kinobot, i kil tar in nutung sur din pas ginogino a wain uni, sur a polono in nanpat. Ma i pam tar a nat na rumu lekeleke sur a tene tamtamabat. Numur i pitar tar a kinobot munung tan a ramano kum tene pinapam sur det in tamtamabati, ra i wan sur ara tamon gisen. 2 Ra a kalang i sa sot sur din git tomo a wino wain, i tulu ru ara tultul torom a taro na pinapam, sur lako wino tagun anun a kinobot sur anunu kai. 3 A taro na pinapam ra, det pam ukai pasi ma det umi, ra det tulu oros melet ru i kut. 4 Ra i tulu melet ara tultul torom det, det rapus in lorino, ma det ban umaimai tari. 5 Ma a taman a kinobot i tulu i bulung ara tultul, det um doko i kut. Ra i tulu melet a susut, det um ara taro tagun det ma det um doko ara taro kai. 6 Ara sot mukut i kis toromi, a nutunu lik ut, a nat na wakak. I tulu ru i bulung torom det, uni i nuki lena det in urur uni. 7 Ikut a taro na pinapam det wasiso tomo pas lena, ‘I ra in keles o tamano, i mo ra i wan urin. Mot iap, dat in um doko i, sur anundat mo a kinobot na wain.’ 8 Ra det pam ukai pasi ma det um doko ru i, ra det sugut pirso ru i tagun a kinobot.
9 “Asau mo a taman a kinobot na wain ra in pami? In nanpat ma in um doko a taro na pinapam, ma in pitar tar a kinobot ra torom lako taro gisen, sur det in tamtamabati. 10 Pepetlai, ka mot luk a wasiso ri una Buk Tabu? I watungi lena,
‘A wat ra a kum tene pam rumu det lakro ru tari,
i ut ra, a wakak na wat ra i udekdek a rumu.
11 A utna ri a Labino ut i sa pam tari,
ma i wakak sakit una numet a tamtama.’ ” Buk Song 118:22-23
12 A kum mugumugu anun a taro Juda det sisio sur tu kisapi sur det in pam ukai pas o Iesu uni, uni det tasmani lena i watung a wasiso elelar ri un det. Ikut det ngaran a kunur na taro. Ra det wan mut gusuni.
Det iting una takis
(Mt 22:15-22; Lk 20:20-26)
13 Det tulu a kum Parisi, ma a kum paspasan o Erod torom o Iesu, sur det in lari sur tu wasiso anunu, ra det in takuni nami. 14 Ra det wanpat toromi, det watungi lena, “Tene Ususer, met tasmani lena ui a tokodos na musano. Ko nuknuk bing un asau ra a taro det watungi un ui, uni a magiram i takai kut torom a taro rop, ma u ususer det una kisapi anun o God nama lingmulus. Pepetlai, i tokodos sur din pitar a takis torom a Sisa* A Sisa i a labino mugumugu una gapman Rom, ma a taro Israel kai det kis utuntudu ina nun a warkurai. o awu? 15 Dat in pitari, o gong?” I tasman lele anundet a torotoro, ra i ting det, “Ilai ra mot nemi sur mot in lar iau? Tu mani urin sur an tama i.” 16 Ra det pitar tar a mani tano. Ma i ting det lena, “In masarin osi ri, ma a tumtumus ri uni anun osi?” Ra det balu i lena, “Anun a Sisa.” 17 O Iesu i watungi tandet lena, “Asau ra anun a Sisa, mot in pitari torom a Sisa. Ma asau ra anun o God, mot in pitari torom o God.” Ra det longoro i, det kisin doko uni.
Det iting una nilaun melet gusun a minat
(Mt 22:23-33; Lk 20:27-40)
18 A kum Sadusi, ra det ser ipul kut lena katu nilaun melet gusun a minat, det wan torom o Iesu, ma det tingi lena, 19 “Tene Ususer, o Moses i tumus tari tandat lena, ra tu musano in mat pas gusun anun a ino, ma katu nutunder, o tisinolik in ben pasi ma in nolin nami, sur in ulabo tar lako kum nat una risan o tisino ra i sa mat. 20 Ara kabo tisino a wonom mawit na musano det. A mugano i nolin, ra i mat pas gusun anun a ino, ma katu nutunder. 21 Ra a murmur tano bulung i nolin nama ino ra. I bulung i mat kut gusuni, ma katu nutunder. I lenkutkai lar ara pasandetul sino. 22 Det rop a wonom mawit det, ra det nolin nami, ikut a ino ra, ke usus tar tu nat un det. Ra numur tandet rop a ino bulung i mat. 23 Una nilaun melet gusun a minat, a ino ra, anun osi na pasandet mo? Uni a wonom mawit rop, det sa nolin pas nami.”
24 O Iesu i balu det lena, “Mot raro doko, uni ka mot tasman a Buk Tabu ma a dekdekin o God kai. 25 Ra a taro det in katutur melet gusun a minat, ka det in nolin melet mo, det in elar mukut nama kum ensel sapat una langit. 26 Ra mot ipul lena, a kum minat ka det in katutur melet gusun a minat, pepetlai, ka mot luki utmakai a Buk anun o Moses, ra i wasiso un in nanai ra i kunabor? O God i watungi torom o Moses lena, ‘Iau a God anun o Abaram, a God anun o Aisak ma a God anun o Jekop.’ Kisim Bek 3:6
27 Mot raro doko. O God ausur a God anun a kum minat, i a God anundet ra det laun.”
A warkurai ra i labo sakit
(Mt 22:34-40; Lk 10:25-28)
28 Ara tagun a kum tene ususer tagun a Warkurai i wanpat torom o Iesu, ma i longoro i ra i wasiso tomo nama kum Sadusi. I longoro o Iesu ra i balu wakak det, ma i tingi lena, “Asi na warkurai ra i labo sakit tandet rop?” 29 O Iesu i balu i lena, “Iri a warkurai ra i labo sakit, ‘Mot a taro Israel, mot in longoro i! A Labino anundat a God, i ara sot kut. 30 Mot in nem a Labino anumot a God nama balamot rop, a niomot rop, a nuknukimot rop, ma a dekdekimot rop.’ Lo 6:4-5
31 Ma a manru warkurai i lenri, ‘Un nem a pasam elar nami ra u nem ui ut.’ Katu warkurai melet mo i labo tan aru warkurai ri.” Wok Pris 19:18
32 A tene ususer tagun a Warkurai i watungi tan o Iesu lena, ‘A lingmulus ut, Tene Ususer! I tokodos anum a wasiso lena o God i ara sot kut, ma kataio melet mo. 33 Dat in nem o God nama balandat rop, a nuknukindat rop ma a dekdekindat rop, ma dat in nem a kum paspasandat elar nami ra dat nem dat ut. Ra dat in mur aru warkurai ri, i labo taun a kum etabor ma a kum etabor kai ra di tuntun det torom o God.”
34 Ra o Iesu i tama i ra i wasiso na mananos, i watungi tano lena, “Ko bakbak mo gusun a matanitu anun o God.” Numur kataio melet mo i wan toromi nam tu iting, uni det ngara.
A Karisito i a Labino anun o Dewid
(Mt 22:41-46; Lk 20:41-44)
35 Ra o Iesu i ususer det una rumu na etabor, i watungi lena, “Ilai ra a kum tene ususer tagun a Warkurai det watungi lena, a Karisito i a nutun o Dewid? 36 A Tokodos na Nion i mugu o Dewid ra i watungi lena,
‘A Labino i watungi torom anung a Labino,
“Un kis una papor sot na lamang,
tuk ra an winim pas anum a kum ebar
sur det in kis utuntudu ina num a warkurai.” ’ Buk Song 110:1
37 O Dewid ut i watung a Karisito lena, i anun a Labino. Ra i lenra, der tamano pepetlai?”
O Iesu i utumarong a taro una petutna anun a kum tene ususer tagun a Warkurai
(Mt 23:1-36; Lk 20:45-47)
A labino kunur na taro det gas doko ra det longoro a wasiso anun o Iesu.
38 Ra i ususer det, i watungi lena, “Mot in tumarong mot gusun a kum tene ususer tagun a Warkurai. Det nemi sur det in nan tuptupukus nama kum wakak na ememar, ma det nemi kai sur a taro det in pitar a labino urur torom det una kum nubual na inawan tomo. 39 Ma det nem a kinkinis sa numugu una kum rumu na lotu, ma a kinkinis na labino sa numugu una kum lukaro. 40 Det ser urop a kum ululeng anun a kum ula, ma det ser pam a kum walalos na niaring sur a taro det in tama det. In labo doko a warkurai na minabalu anun o God torom det.”
A etabor anun a sibo na ula
(Lk 21:1-4)
41 O Iesu i kis milau taru nisan a dino, ra di ser woro mani uni tiro na rumu na etabor. I tama a taro ra det woro anundet a kum mani. A susut na tene gongon kai, det woro a labino mani. 42 Ikut, ara sibo na ula, i woro tar aru toia kut. 43 Ra o Iesu i kabo pas anun a kum nat na ususer toromi, ma i watungi tandet lena, “A inanos mot nama lingmulus, a sibo na ula ri, i woro a labino mani taun det rop ra det woro anundet a kum mani. 44 Det woro tari kut a sibano tagun anundet a kum mani, ikut a sibo na ula ri, i sa woro rop ru asau ra in to pas anun a kinkinis.

- Mak
- ←
- 12
- →

*12:14: A Sisa i a labino mugumugu una gapman Rom, ma a taro Israel kai det kis utuntudu ina nun a warkurai.

© 2011-2016 WBT