- Luk
- ←
- 19
- →

19
O Iesu ma o Sakias
1 O Iesu i ruk utiro na tamon Jeriko, sur in nan sakit usapat o Jerusalem. 2 Ra ara musano i kis tiro iai, a risano o Sakias, a mugumugu anun a kum tene los takis, ma i a tene gongon. 3 I nemi sur in tama o Iesu, ikut o Sakias a kukur na musano kut, ma ke pet lar pasi sur in tama i, kibino una kunur na taro. 4 Ra i kalabor utong numugu, ra i ka toto un in nanai, sur in tama o Iesu, uni in nan sakit una kisapi ra.
5 Ra o Iesu i wanpat tiro iai, i tatado usapat netes un in nanai, ra i watungi tano lena, “Sakias, un pirso lakit urin. Uniri an kis tomo nam ui una num a rumu.” 6 Ra i pirso lakit, ra i ben pas o Iesu utiro una nun a rumu nama gasgas. 7 A taro rop det tama i, ra det ururai uni lena, “A musano ri i wan sur in kis tomo nama tene sakino una nun a rumu.”
8 O Sakias i tur ra i watungi tan a Labino lena, “Tama i, Labino, ara kukur utna tagun anung a ululeng an tabor a kum sibo na taro nami. Ra a sa toro pas lako utna tan taio, an balu meleti toromi a wat na dino.” 9 Ra o Iesu i watungi tan o Sakias lena, “Uniri, di sa ulaun pas det ra det kis una rumu ri, uni o Sakias kai tagun a kum tumtubun o Abaram. 10 Uni a Nutun a Musano i wanpat sur in sisio sur det ra det raro ma in ulaun pas det.”
A wasiso elelar una kum tultul ra di pitar tar a mani torom det
(Mt 25:14-30)
11 A taro det longoro a kum wasiso ri, ra det nuki lena a matanitu anun o God in nanpat lakit, uni o Iesu i sa milau o Jerusalem. Ra i watungi kai ara wasiso elelar 12 lena, “Ara mugumugu i wan sur ara tamon bakbak, sur din mulaot tari sur in king, ra numur in milet melet. 13 Numugu tan anun a inawan, i kabo pas anun a noino tultul toromi, ra i pitar tar ara ra kukur mani tandet, ra i watungi lena, ‘Mot in ulabo i, tuk una bung ra an milet melet uni.’ 14 Ikut a taro tagun anun a tamon det ngeti, ra det tulu ru ara taro sur det in muri, ma det watungi lena, ‘Ka met nem a musano ri sur in king anumet.’
15 “Ra di sa ukis tari sur in king, i milet melet. I itula sur anun a kum tultul ra i pitar tar a mani tandet, sur in mananos una sau ra i sa wanpat una anundet a pinapam. 16 Ma a mugano i wan toromi ra i watungi lena, ‘Labino, anum a mani a sa pam pat pas a noino melet taguni.’ 17 I balu i lena, ‘Wakak sakit, ui a wakak na tultul! An ubek tar ui sur un warkurai a noino lamlabino tamon, uni u lingmulus una nat na utna.’ 18 Ara bulung i wan toromi ra i watungi lena, ‘Labino, anum a mani a sa ulabo pas a limo melet.’ 19 Ra i balu i lena, ‘Ui kai un tamtamabat a limo na lamlabino tamon.’ 20 Ma ara tultul bulung i wan toromi ra i watungi tano lena, ‘Labino, anum a mani i melet mo ri, a pulus tari nam in namalu ra a ubek eno wakak tari. 21 A ngaran ui, uni ui a tene ngalngalia. U los a utna ra ausur u ubek tari, ma u ser pasong pas a utna ra ko marut tari.’ 22 A labino i watungi tano lena, ‘Ui a laulau na tultul, an warkurai ui elar nama num a wasiso ut. U sa tasman tari lena iau a tene ngalngalia. A ser los a utna ra ausur a ubek tari, ma a pasong a utna ra ka marut tari. 23 Ilai ra ko ubek tar anung a mani una beng sur an los pas anung a mani ma tu sibano kai una bung ra an nanpat uni?’
24 “Ra i watungi tandet ra det tur milau taru tiro iai lena, ‘Mot in los ru a mani gusuni, ma mot in pitar tari torom o naro ra anun ara noino.’ 25 Ma det watungi tano lena, ‘Labino, i anun ara noino kura mo tano.’ 26 I balu det lena, ‘A watungi tamot, osi ra a susut kura tano, din tabor meleti nama susut. Ikut osi ra kalako, din rakon ru i utkai asau lik ra kura tano.
27 “ ‘Ra mot in ben pas anung a kum ebar ra ka det nemi sur an king anundet, mot in um doko det nin ut umatang.’ ”
O Iesu i wan usapat o Jerusalem elar nama king
(Mt 21:1-11; Mk 11:1-11; Jn 12:12-19)
28 Ra o Iesu i sa watung tar a wasiso elelar ri, i mugu melet usapat o Jerusalem. 29 Ra i wanpat sapat o Betpage ma o Betani una tangai di watungi nama Tangai na Oliw, i tulu aru tagun anun a kum nat na ususer, nama wasiso lenri, 30 “Mur in nan sur a tamon kusa numugu tamur. Ra mur in nanpat, mur in tama ara barman na dongki kura di ker ukai tari, ma katutaio utmakai i kas taru uni. Mur in palos pasi ma mur in beni urin. 31 Ra taio in ting mur lena, ‘Mur palosi sur asau?’ mur in watungi tano lena, ‘A Labino i nemi.’ ”
32 Der wan ra der pastorom a kum utna rop ra o Iesu i sa watung tari tander. 33 Ra der palos pas a barman na dongki, det ra anundet a dongki, det ting der lena, “Ai, mur palos a barman na dongki ra sur asau?” 34 Der balu det lena, “A Labino i nemi.” 35 Ra der beni torom o Iesu, der rakon ru anunder aru saket, ma der ubek tari netes una barman na dongki ma der ukis tar o Iesu netes uni. 36 Ra i wan nanan, ara taro det rakon ru anundet a kum saket, ma det talaso i una kisapi. 37 Ra i sa milau una kisapi ra i wan pirso una Tangai na Oliw, a labino gasgas i los a taro na ususer rop ma det watung ulabo pas o God una kum utna na ukisin ra det sa tama i. Det watung ulabo pasi nama labino walngandet lena,
38 “A king ra i wanpat nama risan a Labino i dan! Buk Song 118:26
A malmal sapat una langit, ma o God ra i kis sapat netes a minamar anunu i labo sakit!”
39 A ramano kum Parisi epotor una kunur na taro ra, det watungi lena, “Tene Ususer, un turbat anum a taro na ususer.” 40 Ra o Iesu i balu det lena, “A watungi tamot, ra a taro ri ka det in ugaia, a kum watat ut det in kukukuk.”
O Iesu i tangis sur o Jerusalem
41 Ra o Iesu i sa milau o Jerusalem ra i tama i, i tangis suri, ra i watungi lena, 42 “Gunuk ra uniri, mot sa tasman tar a kisapi ra i topas a malmal! I parau umatamot! 43 Tu bung in nanpat, ra anumot a kum ebar det in utur in noworo talilis bat anumot a tamon, det in tur talilis mot ma det in turbat anumot a kum kisapi na rukruk ma pispiso, ma det in um mot gusun a kum papor ino. 44 Ma det in rege ginogino ru a tamon, ma det in um doko mot kai ra mot kis uni. Ma ka det in madek tar tu wat in inep netes un tu wat, uni ka mot tasman lele a du bung ra o God i wanpat uni torom mot.”
O Iesu i ruk una rumu na etabor
(Mt 21:12-17; Mk 11:15-19; Jn 2:13-22)
45 O Iesu i ruk unin noworo na rumu na etabor, ra i lu pirso ru a taro ra det siuru. 46 Ra i watungi tandet lena, “Di sa tumus tari una Buk Tabu lenri, ‘Din watung anung a rumu nama rumu na niaring.’ Aisaia 56:7
Ikut, mot sa pam pukus pasi sur in elar mukut nama ‘nubual na parparau anun a kum tene wolong.’ ” Jer 7:11
47 Una kum bungbung rop, o Iesu i ser ususer a taro una rumu na etabor. Ikut a kum lamlabino tene etabor torom o God, ma a kum tene ususer tagun a Warkurai ma a kum mugumugu anun a taro, det nuknuk sur tu kisapi sur det in um doko i uni. 48 Ikut det lagano nuknuk taru sur tu utna ra det in pami, uni a labino kunur na taro det nem doko i sur det in longoro a wasiso anun o Iesu.

- Luk
- ←
- 19
- →

© 2011-2016 WBT