- Aposel
- ←
- 10
- →

10
O Konelias ra ausur a te Juda, i itula sur o Pita
1 Tong o Sisaria, ara musano i kis, a risano o Konelias, i ara mugumugu anun ara mar na taro na inaim, det tagun a taro na inaim tagitong o Itali. 2 O Konelias ma det rop ra det kis una nun a rumu det a kum tene lotu mulus ma det ser urur torom o God. O Konelias i a tene etabor, i ser tabor a kum sibo na taro, ma a kum bungbung rop i ser wararing torom o God.
3 Ara bung na lirop una tulu pakano bung i tama ara tamtama. I tama pupuaso a ensel anun o God i wanpat toromi ma i kabo i lena, “Konelias!” 4 Ra o Konelias i tamtama dekdek toromi nama labino nginara, ra i tingi lena, “Labino, asau ra?” Ra a ensel i balu i lena, “Anum a kum wararing ma a kum etabor torom a kum sibo na taro, det wan usapat torom o God, elar nama etabor ra i ugasgasi. 5 Uniutri un tulu ru lako taro utong o Jopa, sur det in ben pas ara musano, o Saimon, ara risano kai o Pita. 6 Kura i kis nisan o maurano, o Saimon, i ra a tene pam ututna nama pinin a wewegua. Anun a rumu i tur milau nago utasi.” 7 Ra a ensel, ra i wasiso toromi i sa wan, o Konelias i kabo pas aru tagun anun a kum tultul, ma ara tene lotu mulus tagun anun a taro na inaim. 8 I inanos detul una kum utna rop ri, ra i tulu detul utong o Jopa.
A tamtama anun o Pita
9 Una bung numur detul wan. Ra in matanas i kis lekeleke, detul wanpat milau a tamon Jopa, ra o Pita kai i ka tito usapat netes una rumu, sur in wararing. 10 Ra i wararing, i taramo a munurak ma i nem na wangon. Ra di waninari utmakai a utna na inangon, i tama a tamtama. 11 I tama a langit i papos, ma ara utna i elar nam in labino malu, ra di pam pas a wat na kukurino ma di ukete pirso i. 12 Tiro ubalano, a kum wur ngas na wewegua rop, det ra det wanan netes una piso ma det ra det kaukawar, ma a kum piko kai. 13 In nalngan ara i watungi tan o Pita lena, “Pita, un katutur. Un um doko det, ma un nani.” 14 Ra o Pita i watungi lena, “Labino, awu ut! Ka wan tar tu utna ra i dur umatam, ma i tabu torom met a taro Juda.” 15 Ra in nalngan ara i balu meleti lena, “Gong u watung a utna ra o God i sa utalapor tari lena, a dur na utna.” 16 A utna ri di pami elar nama tulu dino, ra uniutra di dat tito melet pasi usapat una langit.
17 Ra a nuknukin o Pita i toboroboro utmakai una kukurai na tamtama ri, a tulu musano ra o Konelias i tulu ru detul, detul sa sio pas a rumu anun o Saimon, ra uniri detul tur una matansako. 18 Numur detul kakabo ruk, detul iting lena, “O Saimon ara risano kai o Pita kura i tiro?” 19 Ra o Pita i nuknuk utmakai una tamtama ra, a Tokodos na Nion i watungi tano lena, “Tama i! A tulu musano detul sisio sur ui. 20 Un katutur, ma un nan pirso. Gong u nuknuk larlar sur un nan tomo nam detul, uni iau ut a tulu ru detul urin.” 21 Ra o Pita i pirso torom detul ma i watungi lena, “Iau kut ri, ra motul sisio sur iau. Motul wan urin sur asau?” 22 Detul balu i lena, “O Konelias, a mugumugu anun ara mar na taro na inaim i tulu ru metul. O Konelias i ara tene tokodos ma a tene urur un o God, ma a taro Juda rop det ru i. A ensel anun o God i inanos tari lena, in itula pas ui utong una nuna rumu, sur in longoro anum tu wasiso.” 23 Ra o Pita i ben ruk pas detul sur detul in inep pas.
O Pita i wanpat tiro una rumu anun o Konelias
Ra i sa waspi, o Pita i turpas a inawan, ma a ramano kum musano ra det tar tistisino una nurnur tagitiro o Jopa, det wan tomo nam det. 24 Una bung numur, det wanpat tong o Sisaria. O Konelias i sa tasmani lena det na wanpat, ra i sa kabo tomo pas a kum kukunu, ma a kum paspasano, ra det kis langlang sur o Pita. 25 Ra o Pita i ruk, o Konelias i wan barato i, ma i kis butkeke taru nama urur nisano, ra i lotu toromi. 26 Ra o Pita i dat utur pasi, ma i watungi lena, “Un tur, iau kai a musano kut.”
27 Ra der wasiso nanan, o Pita i ruk ma i tama a susut na taro kura det sa kis tomo. 28 Ra i watungi tandet lena, “Mot tasmani lena i tabu una numet a warkurai sur met a kum te Juda met in lason tomo nam taio ra ausur a te Juda, ma met in lumu i kai. Ikut uniri o God i sa ese tar iau lena, gong a watungi un taio lena i dur umatan o God, ma gong a nuki lena i tabu torom met sur met in lason tomo nami. 29 Iri a kibino ra ka putut ra di itula sur iau urin. Ra uniri an ting mot lena: Asau ra mot itula sur iau suri?”
30 Ra o Konelias i balu i lena, “Ara bung a wararing una nung a rumu una du bung lenri, una tulu pakano bung una lirop, ra a tama ara musano i wanpat torom iau. Ma uniri i sa tulu bung bati. A musano ra a tama i, i emar nam in namalu ra i pilpil doko, i wanpat kisin torom iau, 31 ra i watungi lena, ‘Konelias, o God i sa longoro anum a niaring, ma i sa tasman anum a kum etabor rop torom a sibo na taro. 32 Un itula utong o Jopa, sur o Saimon, i ra ara risano kai o Pita. Kura i kis na usiro nisan o Saimon, a tene pam ututna nama pinin a wewegua, ra i kis milau nago utasi.’
33 “Uniutra, a itula mut sur ui. I wakak sakit ra u wan urin. Ra kuri met rop met kis umatan o God, sur met in longoro a kum wasiso rop ra a Labino i sa watung tari tam sur un inanos met nami.”
O Pita i warawai
34 O Pita i watungi lena, “A tasman mulusi lena, a kum kamkabo taro rop det elar kut umatan o God. 35 I gas pas a taro tagun a kum kamkabo taro rop, ra det ru i ma det pam a tokodos na petutna. 36 Mot tasmani lena, o God i sa pitar tar anun a wasiso torom a taro Israel. A wasiso ri, i a Wakak na Wasiso na malmal. A malmal ra i pam tomo o God ma a taro, ra i kibino un o Iesu Karisito, i ra a Labino anun a taro rop. 37 Mot tasman a kum lamlabino utna ra i wanpat una kum tamon tong o Israel, turpasi tong o Galili numur tana baptais ra o Jon i warawai uni. 38 Mot tasmani lena, o God i sa pitar tar a Tokodos na Nion ma a dekdek torom o Iesu, a te Nasaret. Mot tasmani kai lena, i wan tuptupukus, ra i pam a kum wakak na pinapam, ma i ulangolango pas det rop ra det kis utuntudu ina dekdekin o Satan. O Iesu i pam a kum utna ri, uni o God i kis tomo nami.
39 “Ma met a kum tene wasiso puaso una kum utna rop ra met tama i ra i pampami una kum tamon anumet a taro Juda, ma sapat o Jerusalem kai. Di sak wati un in nanai kutus, ra i mat. 40 Ikut numur tan a tulu bung o God i ukatutur melet pasi gusun a minat, ma i ese tari torom a taro. 41 Ausur torom a taro rop, torom det kut ra o God i sa pilok mugu tar det sur det in tama i ma det in wasiso puaso uni. Met a taro ra, met wangon ma met inum tomo nami numur tan a katkatutur anunu gusun a minat. 42 Ma i tulu ru met, sur met in warawai ma met in wasiso puaso uni, lena i ut ra o God i sa pilok pasi sur in tene warkurai anundet ra det laun ma det kai ra det sa mat. 43 Ma a kum poropet rop det wasiso puaso un o Iesu, lena osi ra i nurnur uni, din unus ru anun a kum sakino petutna nama risano.”
A Tokodos na Nion i wan pirso taru un det ra ausur a taro Juda
44 Ra o Pita kura utmakai i wasiso una rumu anun o Konelias, a Tokodos na Nion i wan pirso un det rop, ra det longoro a wasiso ra. 45 Ra a kum tene nurnur tagun a taro Juda ra det wan tomo nam o Pita, det kisin, uni o God i etabor utkai nama Tokodos na Nion torom a taro ra ausur a taro Juda. 46 Uni det longoro det, ra det wasiso nama kum ngas na wasiso ma det watung ulabo pas o God. 47 Ra o Pita i watungi lena, “Katutaio in turbat lar pas det ri sur gong di baptaiso det nama danim, uni a Tokodos na Nion i kis un det elar nami ra i kis un dat.” 48 Ra i itula sur din baptaiso det nama risan o Iesu Karisito. Ra numur det saring o Pita sur in kis munung torom det tu kabano bung.

- Aposel
- ←
- 10
- →

© 2011-2016 WBT