- Luk
- ←
- 23
- →

23
O Iesu i tur una warkurai numugu tan o Pailat
(Mt 27:1-2, 11-14; Mk 15:1-5; Jn 18:28-38)
1 A taro na kiwung rop det tur, ra det ben o Iesu torom o Pailat. 2 Ra det turpasi sur det in takuni lena, “Met pastorom a musano ri i ben raro anumet a taro. I turbat met sur gong met pitar a takis torom a Sisa, ma i warango i kai lena, i a Karisito, a king.” 3 O Pailat i tingi lena, “Ui a king anun a taro Juda?” Ra o Iesu i balu i lena, “I ut ra u sa watung tari.” 4 O Pailat i watungi tan a kum lamlabino tene etabor torom o God ma a kunur na taro lena, “Ka tikin pas tu petutna a musano ri i raro uni.” 5 Ikut, det ngongos makai lena, “Anun a ususer i ukatutur a balan a taro, sur det in kutus a warkurai anun a gapman una papor Judia rop. I turpasi tong o Galili ra i tuk taru ut nin.”
O Iesu i tur una warkurai umatan o Erod
6 Ra o Pailat i longoro i, i iting un o Iesu lena, “I a te Galili?” 7 Ra i sa tasmani lena o Iesu tagitong una papor Galili, ra o Erod i mugumugu iai, i tulu ru i toromi. Una bung ra, o Erod kai i kis sapat o Jerusalem.
8 Ra o Erod i tama pas o Iesu, i gas doko, uni tagun numugu utmakai i nemi sur in tama i, uni i sa longoro tar a wasiso uni, ra i nemi sur in tama tu utna na ukisin ra in pami. 9 Ma o Erod i ting o Iesu nama susut na iting, ikut o Iesu ke balu i. 10 A kum lamlabino tene etabor torom o God ma a kum tene ususer tagun a Warkurai kura det tur tiro iai, det takun dekdek o Iesu. 11 O Erod ma anun a taro na inaim det urongon laulau uni, det nongoni, det mar tari nam in wakak na malu sakit, ra det tulu melet ru i torom o Pailat. 12 Numugu o Erod ma o Pailat der ebar, ikut una bung ra, der emarom maragom.
O Pailat i warkurai o Iesu sur in mat
(Mt 27:15-26; Mk 15:6-15; Jn 18:39–19:16)
13 O Pailat i kabo tomo pas a kum lamlabino tene etabor torom o God, ma a kum mugumugu, ma a taro, 14 ra i watungi tandet lena, “Mot sa ben tar a musano ri torom iau, elar nam ara ra i ukatutur a balan a taro, sur det in kutus a warkurai anun a gapman. Ra iri a sa ting tari umatamot, ma ka tikin pas tu petutna ra a musano ri i raro uni. 15 Ma o Erod kai, ke pastorom tu petutna, ra i tulu melet ru i urin torom dat. Tama i, ke pam tar tu utna sur in iru uni. 16-17 An miras tatari kut, ra an palos ru i.’* Una ramano kum du buk una wasiso Grik, a ramano kum wasiso kai i kis una dino ri. I lenri: Un ara ra labino bung na lotu na Wanlakai, o Pailat i ser palos ru ara musano gusun a karabus torom a taro.
18 Ra a taro rop det kukukuk lena, “A musano ri in iru. Palos ru o Barabas torom met.” 19 O Barabas i ara musano ra di uruk tari una karabus, uni i waim nama gapman una tamon Jerusalem, ma i ser um doko a taro kai. 20 O Pailat i ting melet det, uni i nemi ut sur in palos ru o Iesu. 21 Ikut, det kukukuk dekdek kut lena, “Sak wati un in nanai kutus! Sak wati un in nanai kutus!” 22 Ra i mantul nami i ting det lena, “Asau a kibino? Asi na laulau na utna ra i sa pam tari? Ka pastorom tu sakino petutna sur in iru uni. An miras tatari kut, ra an palos ru i.” 23 Ikut, det dekdek nama kukukuk nama labino walngandet, sur din sak wati mukut un in nanai kutus. Ra det kukukuk tataun a wasiso anun o Pailat. 24 Ra o Pailat i mulaot mukut sur din pami elar nama nundet a nemnem. 25 Ra i palos ru o Barabas ra i kis una karabus, uni i waim nama gapman ma i um doko a taro, i ra det sasaring suri. Ma i pitar tar o Iesu tan a kum tene inaim elar nama nemnem anun a taro.
Di sak wat o Iesu un in nanai kutus
(Mt 27:32-44; Mk 15:21-32; Jn 19:17-27)
26 Ra det ben pas o Iesu sur din sak wati un in nanai kutus, det dat pas ara te Sairini, a risano o Saimon, ra i wan tagitong un ara tamon sur in nan usapat o Jerusalem. Ra det ubek tar in nanai kutus usapat netes uni, sur in los murmur o Iesu nami.
27 A labino kunur na taro det mur o Iesu. Epotor tandet a wardain utkai, ra det tupunuk ma det tangisi. 28 O Iesu i tupukus, ma i watungi tandet lena, “A wardain Jerusalem, gong mot tangis iau, mot in tangis mot ut, ma a kum nutnutumot. 29 Uni a kum bungbung na mamaut in nanpat ra a taro det in watungi lena, ‘A kum pobo na ino, ra ka det usus ma ka det ugu nat, det dan.’ 30 Ma
‘det in watungi torom a kum tangai lena, “Mot in puku sapat netes un met!”
ma torom a kum du tultul lena, “Mot in por met† Det wasiso lenri uni det los a labino maut ra det ling sur det in mat lakit.!” ’ Os 10:8
31 Ra det pam a kum utna ri ra in nanai i laun utmakai, asau det in pami ra i sa marang?‡ In nanai i laun utmakai i ukinalong o Iesu, ma in nanai ra i marang i ukinalong a sakino taro.”
32 Ma aru kai, aru laulau na musano, di ben der tomo nam o Iesu sur din sak wat der tomo nami.
33 Ra det wanpat una nubual ra di watungi nama, “Nubual na Lor na Minat,” tiro iai det sak wat o Iesu un in nanai kutus, ma aru sakino musano kai, ara una papor sot, ma ara kai una kair. 34 Ra o Iesu i watungi lena, “Tita, un unus ru anundet a sakino petutna, uni ka det tasman asau ri det pami.” Ma det pilai laki sur det in isuaro anun a kum malu torom det taktakai.
35 A taro det tur ra det ieli, ma a kum mugumugu det urongon laulau un o Iesu, det watungi lena, “I ulaun pas a taro gisen. Ra i a Karisito anun o God, anun a nat na pipilok, i wakak sur in ulaun pasi ut.” 36 Ma a kum tene inaim kai det urongon laulau uni. Det wan toromi, det pitar tar a wain ra i mititir tano, 37 ra det watungi lena, “Ra ui a king anun a taro Juda, uniri un ulaun pas ui mo.” 38 Di tumus tari kai a tumtumus sapat netes un in nanai kutus lena,
“IRI I A KING ANUN A TARO JUDA.”
39 Ara tagun aru sakino musano ra der kete tomo nam o Iesu, i watung laulau i kut o Iesu lena, “Ui a Karisito, niko? Un ulaun pas ui ma mir kai!” 40 Ma ara pasander i kankan toromi, ra i watungi lena, “Pepetlai, ui ko ngara sur o God? Uni ui kai u los ara ngas na warkurai kut elar nami. 41 I tokodos ut un dar, uni dar los a minabalu una nundar a sakino petutna. Ikut, a musano ri ke pam tu niraro.” 42 Ra i watungi tan o Iesu lena, “Iesu, nuk pas iau, ra un ruk una num a matanitu.” 43 Ma i balu i lena, “A inanos ui nama lingmulus, uniri un kis tomo nam iau una Paradais§ A Paradais i a wakak na tamon anundet ra det nurnur. Ra det in mat det in kis iai..”
O Iesu i mat
(Mt 27:45-56; Mk 15:33-41; Jn 19:28-30)
44 Ra in matanas i kis lekeleke, a bual rop i dumirum tuk una tulu pakano bung una lirop, 45 uni in matanas ke sisio. Ra in namalu ra di mabat kutus nami sa urumu una rumu na etabor i tararos potor sur aru dino. 46 Ra o Iesu i kukuk dekdek lena, “Tita, a pitar tar a niong un aru lamam.” Ra i sa watung tari lenri, i mat. 47 A mugumugu anun a kum tene inaim i tama a utna ri, ra i watung ulabo pas o God lena, “I lingmulus ut, a musano ri a tene tokodos.” 48 A kunur na taro kura det tur tomo taru sur det in tama a utna ri. Ra det tama i, det raprapus a kum romrobondet nama tupunuk ra det milet melet. 49 Ikut, a kum paspasan o Iesu, ma a wardain ra det muri tagitong o Galili, det tur bakbak taru ut, ma det tama a kum utna ri.
Di inep o Iesu una kulam na minat
(Mt 27:57-61; Mk 15:42-47; Jn 19:38-42)
50-51 Ara musano, a risano o Josep, tagitong o Arimatia una papor Judia. I ara wakak na musano, ma a tene tokodos, ma i kiskis langlang sur a matanitu anun o God. I ara tagun a taro na kiwung, ikut, ke mulaot tomo nam det una nundet a warkurai ma una utna ra det pami. 52 I wan torom o Pailat ma i saring pas a minat in o Iesu tano. 53 I los pirso pasi, i pulus pasi nam in wakak na malu, ra i inep tari una kulam na minat, ra di sa kil tari una papor wat, ra katu minat utmakai i inep taru uni. 54 A bung ra, a bung na waninar, ma milau mo a Bung na Sabat in turpasi.
55 A wardain ra det wan tomo nam o Iesu tagitong o Galili, det mur o Josep, ra det tama tar a kulam na minat, ma a ngas na ininep ra di pami una minatin o Iesu. 56 Ra det milet melet, ma det waninar pas a kum utna ra i sangsangnain wakak, ma a wel ra i sangsangnain kai. Ma una Bung na Sabat, det mana elar ut nama warkurai.

- Luk
- ←
- 23
- →

*23:16-17: Una ramano kum du buk una wasiso Grik, a ramano kum wasiso kai i kis una dino ri. I lenri: Un ara ra labino bung na lotu na Wanlakai, o Pailat i ser palos ru ara musano gusun a karabus torom a taro.

†23:30: Det wasiso lenri uni det los a labino maut ra det ling sur det in mat lakit.

‡23:31: In nanai i laun utmakai i ukinalong o Iesu, ma in nanai ra i marang i ukinalong a sakino taro.

§23:43: A Paradais i a wakak na tamon anundet ra det nurnur. Ra det in mat det in kis iai.

© 2011-2016 WBT