- Luk
- ←
- 20
- →

20
Det ting o Iesu una dekdek ra i ser papam nami
(Mt 21:23-27; Mk 11:27-33)
1 Ara bung o Iesu i ususer a taro una rumu na etabor, ma i warawai nama Wakak na Wasiso, ra a kum lamlabino tene etabor torom o God, ma a kum tene ususer tagun a Warkurai tomo nama kum mugumugu det wan toromi. 2 Ra det watungi tano lena, “Un inanos met, asi na ngas na dekdek ra u pam a kum utna ri nami? Osi ra i pitar a dekdek ri tam?” 3 O Iesu i balu det lena, “Iau kai an ting mot nam ara iting. Mot inanos iau. 4 Tagai a dekdek ra o Jon i baptaiso a taro nami? Tan o God, o tan a taro kut?” 5 Ra det wasiso etetalai torom det lena, “Ra dat in watungi lena, ‘Tan o God,’ in balu dat kut lena, ‘Sur asau ra ka mot nurnur uni?’ 6 Ikut ra dat in watungi lena, ‘Tan a taro,’ a taro rop det in duku doko dat, uni det nurnur un o Jon lena i a poropet.” 7 Ra det balu i kut lena, “Ka met tasmani tagai i.” 8 Numur o Iesu i watungi tandet lena, “Iau kai kan inanos mot una dekdek ra a ser pam a kum utna ri nami.”
A wasiso elelar una taro na pinapam una kinobot na wain
(Mt 21:33-46; Mk 12:1-12)
9 O Iesu i watung a wasiso elelar ri tan a taro lena, “Ara musano i marut tar a kinobot na wain, ra numur i pitar tari munung tan a ramano kum tene pinapam sur det in tamtamabati, ra i wan taru gusun det, ma i suano bat pasi tiro iai. 10 Ra a kalang i sa sot sur din git tomo a wino wain, i tulu ru ara tultul torom a taro na pinapam, sur lako wino wain tagun anun a kinobot sur anunu kai. Ikut a taro na pinapam det umi, ma det tulu oros melet ru i kut. 11 I tulu melet ara tultul torom det, ikut det um meleti, det ban umaimai tari, ma det tulu oros melet ru i kut. 12 Numur i tulu melet a mantul na tultul, ra det um laulau tari, ma det woro pirso ru i. 13 Ra a taman a kinobot i watungi lena, ‘Asau mo ra an pami? An tulu ru a nutunglik, a nat na wakak. Kutiro det in urur uni.’ 14 Ikut, ra a taro na pinapam det tama pasi, det wasiso tomo pas lena, ‘I ra in keles o tamano, i mo ra i wan urin. Mot iap, dat in um doko i, sur anundat mo a kinobot.’ 15 Ra det sugut pirso ru i tagun a kinobot, ma det um doko ru i.
“Asau mo a taman a kinobot na wain ra in pami un det? 16 In nanpat ma in um doko ru a taro na pinapam, ma in pitar tar a kinobot ra torom lako taro gisen, sur det in tamtamabati.” Ra a taro det longoro a wasiso ri, det watungi lena, “Awu, ken lenra!” 17 Ikut o Iesu i nas det, ra i watungi lena, “Asau mo a kukurain a wasiso ri ra di sa tumus tari una Buk Tabu?
‘A wat ra a kum tene pam rumu det lakro ru tari,
i ut ra, a wakak na wat ra i udekdek a rumu.’ Buk Song 118:22
18 Det rop ra det puku taru una wat ri, det in tiginogino, ma osi ra a wat ri in puku taru uni, in tiginogino rop elar nama kubus.”
19 A kum tene ususer tagun a Warkurai ma a kum lamlabino tene etabor torom o God det sisio sur tu kisapi sur det in pam ukai pas o Iesu una du bung utra, uni det tasmani lena i watung a wasiso elelar ri un det. Ikut det ngaran a taro.
A iting una takis
(Mt 22:15-22; Mk 12:13-17)
20 A kum tene ususer tagun a Warkurai ma a kum lamlabino tene etabor torom o God det tama sursuri, ma det tulu ru a kum tene torotoro ma det toro lena det a lingmulus na taro. Ra det kis na usobor sur tu wasiso ra o Iesu in watung tari ra det in takuni nami, sur det in pitar tari una warkurai ma una dekdek ina mugumugu tagun a matanitu Rom. 21 Ra det watungi lena, “Tene Ususer, met tasmani lena i tokodos anum a wasiso ma anum a etowo. A magiram i takai kut torom a taro rop, ma u ususer det una kisapi anun o God nama lingmulus. 22 Pepetlai, i tokodos sur dat in pitar a takis torom a Sisa * A Sisa i a labino mugumugu una gapman Rom, ma a taro Israel kai det kis utuntudu ina nun a warkurai. o awu?” 23 O Iesu i sa tasman ru anundet a torotoro, ra i watungi tandet lena, 24 “Mot in ese iau nam tu mani. In masarin osi ri, ma a tumtumus ri uni anun osi?” Det balu i lena, “Anun a Sisa.” 25 Ra i watungi tandet lena, “Asau ra anun a Sisa, mot in pitari torom a Sisa. Ma asau ra anun o God, mot in pitari torom o God.” 26 Ma ka det usobor lar pasi umatan a taro nama wasiso ra. Det kisin doko una nun a minabalu, ma katu wasiso mo anundet.
A iting una nilaun melet gusun a minat
(Mt 22:23-33; Mk 12:18-27)
27 A ramano kum Sadusi, ra det ser ipul kut lena katu nilaun melet gusun a minat, det wan torom o Iesu, ma det tingi lena, 28 “Tene Ususer, o Moses i tumus tari tan dat lena, ra tu musano in mat pas gusun anun a ino, ma katu nutunder, o tisinolik in ben pasi ra in nolin nami, sur in ulabo tar lako kum nat una risan o tisino. 29 Ara kabo tisino, a wonom mawit na musano det. A mugano i nolin, ra i mat pas gusun anun a ino, ma katu nutunder. 30 Ra a murmur tano bulung i nolin nama ino ra, ma i bulung i mat kut gusuni. 31 Numur a mantul nami bulung i nolin nama ino ra. I lenkutkai ra, a wonom mawit det rop, det nolin pas nami, ma det mat kut. Ikut a ino ra ke usus tar tu nat un det. 32 Ra numur a ino bulung i mat. 33 Una nilaun melet gusun a minat, a ino ra, anun osi na pasandet? Uni a wonom mawit rop, det sa nolin pas nami.”
34 O Iesu i watungi tandet lena, “A taro tagun a kum kilalo ri det nolnolin, 35 ikut a taro ra det tokodos sur det in katutur melet gusun a minat, ma det in laun una nilaun numur, ka det in nolin melet mo. 36 Ma ka det in mat melet, uni det elar mukut nama kum ensel. Det a kum nutnutun o God, uni det sa laun melet gusun a minat. 37 O Moses i ese i lena a kum minat det katutur melet. Una wasiso na Buk Tabu un in nanai ra i kunabor, o Moses i watung a Labino lena, ‘A God anun o Abaram, a God anun o Aisak ma a God anun o Jekop† A wasiso ri i ese i lena o Abaram, o Aisak ma o Jekop detul mat ikut uniri detul laun..’ Kisim Bek 3:6
38 O God ausur a God anun a kum minat, i a God anundet ra det laun, uni umatano det rop det laun.” 39 Ra a ramano kum tene ususer tagun a Warkurai det watungi lena, “Tene Ususer, anum a wasiso i wakak doko.” 40 Ma ka det wan melet mo toromi nam tu iting, uni det ngara.
A Karisito i a Labino anun o Dewid
(Mt 22:41-46; Mk 12:35-37)
41 O Iesu i watungi tandet lena, “Ilai ra di watungi lena a Karisito i a nutun o Dewid? 42 Uni o Dewid ut i watungi una Buk Song una Buk Tabu lena,
‘A Labino i watungi torom anung a Labino,
“Un kis una papor sot na lamang,
43 tuk ra an winim pas anum a kum ebar
sur det in kis utuntudu ina num a warkurai.” ’ Buk Song 110:1
44 O Dewid i watung a Karisito lena i anun a Labino. Ra i lenra, der tamano pepetlai?”
O Iesu i utumarong a taro una petutna anun a kum tene ususer tagun a Warkurai
(Mt 23:1-36; Mk 12:38-40; Lk 11:37-54)
45 Ra a taro rop det longoro o Iesu, i watungi tan anun a kum nat na ususer lena, 46 “Mot in tumarong mot gusun a kum tene ususer tagun a Warkurai. Det nemi sur det in nan tuptupukus nama kum wakak na ememar, ma det nemi kai sur a taro det in pitar a labino urur torom det una kum nubual na inawan tomo. Ma det nem a kinkinis sa numugu una kum rumu na lotu, ma a kinkinis na labino sa numugu una kum lukaro. 47 Det ser urop a kum ululeng anun a kum ula, ma det ser pam a kum walalos na niaring sur a taro det in tama det. In labo doko a warkurai na minabalu anun o God torom det.”

- Luk
- ←
- 20
- →

*20:22: A Sisa i a labino mugumugu una gapman Rom, ma a taro Israel kai det kis utuntudu ina nun a warkurai.

†20:37: A wasiso ri i ese i lena o Abaram, o Aisak ma o Jekop detul mat ikut uniri detul laun.

© 2011-2016 WBT