- 1 Korin
- ←
- 16
- →

16
Anundet a etabor torom a taro na nurnur sapat o Jerusalem
1 An inanos mot un asau ra mot in pami nama mani ra mot woro tomo i sur a taro anun o God ra det kis sapat o Jerusalem. Mot in pami elar nami ra a sa inanos tar a taro na lotu una kum tamtamon tong una papor Galesia sur det in pami. 2 Una kum mugano bung una rara wik, mot rop taktakai mot in ubek gisen ru tu mani tagun anumot a mani. Det ra det pam pat a labino mani det in pitar a labino, ma det ra det pam pat a natino det in pitar a natino. Gong sur a wanpat, ra mot woro tomo maragom a mani. 3 Mot in pilok pas lako taro ra mot nurnur un det sur det in los anumot a etabor. Ma ra an nanpat tiro, an pitar tar a kum pas na wasiso talapor torom det sur det in losi tomo nam anumot a etabor, ma an tulu ru det nami usapat o Jerusalem. 4 Ra mot nuki lena i wakak sur iau kai an nan, met in nan tomo.
O Pol i inanos talapor det una nun a inawan
5 An nan utong una kum tamon una papor Masedonia. Ma numur an nan kai utiro torom mot. 6 Kutiro an kis lilik pas ut tomo nam mot tiro iai, o kutiro an kis tuk ra a kum kalang na kotokoto ma a labino wuwu in rop, ra numur mot in warut iau una nung a inawan sur a kum tamon gisen bulung ra an nan iai. 7 Ka nemi sur an nan torom mot uniri, ra an tur pas kut nisamot una nung a inawan. Ra a Labino in mulaot iau, a nemi lena an kis suano pasi ut nisamot. 8 An kis nin o Epeses tuk una Bung na Pentikos, 9 uni a kisapi i sa papos sur anung a pinapam in lubung ma in wu, ma a susut na taro kai det nem na turbati.
10 Ra o Timoti in nanpat torom mot, mot in tamtamabati sur gong i ngara ra i kis nisamot, uni i pam a pinapam anun a Labino, elar nam iau kai a pami. 11 Gong mot tama pisopiso i. Ra in milet urin torom iau, mot in tulu ru i nama malmal. Ma iau an kis langlang pasi, ra in nanpat tomo nama kum tistisindat.
12 A nemi sur an inanos mot una tisindat o Apolos. A saring dekdeki lena in nan tomo nama kum tistisindat torom mot, ikut ke nem na wan utmakai. Numur ra tu kisapi in papos toromi, in nan ut.
A kum tintinip na wasiso anun o Pol
13 Mot in tumarong, ma mot in tur dekdek una nurnur. Mot in elar nama kum dekdek na musano, ra ka det ngara. 14 Mot in pam a kum utna rop nama marmaris.
15 Mot sa tasmani lena a taro ra det kis una rumu anun o Stepanas, det a mugano taro ra det nukpukus tiro una papor Akaia, ma det sa pitar tar det sur det in warut a taro anun o God. A saring mot, a kum tistising, 16 sur mot in unatino pas mot torom a ngas na taro lenra, ma torom det ra det papam tomo nam det, ma det dekdek una pinapam ra. 17 A gas una inawan pat urin anun o Stepanas, o Potunatus ma o Akaikas, uni detul warut iau ra ka mot kis tomo nam iau. 18 Detul ugasgas pas iau, ma detul ugasgas pas mot kai. I wakak ra mot in tama lele a ngas na taro lenra, ma mot in pitar a urur torom det.
19 A taro na lotu una kum tamon nin una papor Asia det pitar anundet a marmaris torom mot. O Akuila ma o Pirisila ma a taro na lotu kai ra det ser wan tomo una nunder a rumu, det pitar anundet a labino marmaris torom mot una risan a Labino. 20 A kum tistisindat rop det pitar anundet a marmaris torom mot. Ra mot etorom, mot in nem etetalai mot nama egom na marmaris, ma mot in pami elar nama tokodos na petutna.
21 Anung a nat na wasiso na marmaris ri, iau ut, o Pol, a tumusi torom mot nama lamang. 22 Osi ra ke nem a Labino, in iru tukum. Wan urin a Labino!
23 A marmaris anun a Labino o Iesu in kis tomo nam mot. 24 Anung a marmaris torom mot rop una Karisito Iesu. Amen.

- 1 Korin
- ←
- 16
- →

© 2011-2016 WBT